b'\n_START_ARTICLE_\nOliver Setzinger\n_START_SECTION_\nUra\n_START_PARAGRAPH_\nSetzinger aloitti j\xc3\xa4\xc3\xa4kiekkouransa 8-vuotiaana EC Stadlau Wienin junioreissa. H\xc3\xa4n siirtyi jo seuraavaksi vuodeksi toiseen wienil\xc3\xa4isseuraan, Wiener EV:hen. 16 -vuotiaana It\xc3\xa4vallan juniorimaajoukkueissa pelanneena Setzinger muutti uusien haasteiden per\xc3\xa4ss\xc3\xa4 Suomeen pelaamaan Tampereen Ilveksess\xc3\xa4. Ilveksen aikana h\xc3\xa4n pelasi p\xc3\xa4\xc3\xa4osin A-junioreissa, mutta p\xc3\xa4\xc3\xa4si my\xc3\xb6s n\xc3\xa4ytt\xc3\xa4m\xc3\xa4\xc3\xa4n osaamistaan miesten SM-liigassa, jossa tuli 25 ottelun aikana tehot 1+1._NEWLINE_Vuonna 2000 pelatuissa nuorten maailmanmestaruuskilpailuissa Setzinger valittiin 1. divisioonan parhaaksi hy\xc3\xb6kk\xc3\xa4\xc3\xa4j\xc3\xa4ksi. N\xc3\xa4iden suoritusten siivitt\xc3\xa4m\xc3\xa4n\xc3\xa4 Nashville Predators varasi h\xc3\xa4net NHL:\xc3\xa4\xc3\xa4n 2001 kolmannella kierroksella (yhteens\xc3\xa4 76. varaus). _NEWLINE_Kaudella 2001\xe2\x80\x932002 Setzinger pelasi Ilveksen lis\xc3\xa4ksi my\xc3\xb6s Mestiksen Vaasan Sportissa, jossa h\xc3\xa4n kokosi mukavat tehot (8 ottelua, 5+2). Vaasan keikan j\xc3\xa4lkeen Setzinger palasi loppukaudeksi takaisin kotimaahaansa EHC Linziin. Sielt\xc3\xa4 h\xc3\xa4n siirtyi seuraavaksi kaudeksi Lahden Pelicansin riveihin. Pelicansissa h\xc3\xa4n my\xc3\xb6s aloitti kauden 2003\xe2\x80\x932004. Pelicans-ajan tehoiksi Setzingerilt\xc3\xa4 j\xc3\xa4i heikossa joukkueessa kohtalaiset 9 maalia ja 18 maaliin johtanutta sy\xc3\xb6tt\xc3\xb6\xc3\xa4 76 ottelussa. Kyseisell\xc3\xa4 kaudella (2003\xe2\x80\x932004) h\xc3\xa4n pelasi lis\xc3\xa4ksi KalPassa, joka pelasi tuolloin viel\xc3\xa4 Mestist\xc3\xa4, sek\xc3\xa4 HPK:ssa, jossa Setzingerille l\xc3\xb6ytyi hyv\xc3\xa4 rooli my\xc3\xb6s seuraavalle kaudelle. _NEWLINE_HPK-aikana 67 ottelussa pisteet 18+21 rohmunnut Setzinger palasi kotimaansa p\xc3\xa4\xc3\xa4sarjaan Vienna Capitalsiin kahdeksi seuraavaksi kaudeksi, joina h\xc3\xa4n kokosi k\xc3\xa4sitt\xc3\xa4m\xc3\xa4tt\xc3\xb6mi\xc3\xa4 tehoja (sarjan taso ei tosin ollut aivan Euroopan k\xc3\xa4rke\xc3\xa4, kuten Suomessa). _NEWLINE_Kes\xc3\xa4ll\xc3\xa4 2007, varauksesta huolimatta, Setzinger teki Nashvillen kanssa sopimuksen vapaana agenttina (varaus oli ehtinyt raueta kolmessa vuodessa NHL-s\xc3\xa4\xc3\xa4nt\xc3\xb6jen mukaan). H\xc3\xa4n ei kuitenkaan p\xc3\xa4\xc3\xa4ssyt pelaamaan yht\xc3\xa4\xc3\xa4n NHL-ottelua. Setzinger siirtyi kesken kauden Sveitsiin SCL Tigersiin, josta vaihtoi syksyll\xc3\xa4 2009 j\xc3\xa4lleen kesken kauden saman sarjan HC Davosiin. _NEWLINE_Setzinger on edustanut It\xc3\xa4valtaa MM-kisoissa kuudesti, joista viisi kertaa ylimm\xc3\xa4ll\xc3\xa4 tasolla. H\xc3\xa4n on edustanut maataan my\xc3\xb6s olympiatasolla, It\xc3\xa4vallan j\xc3\xa4\xc3\xa4kiekkomaajoukkueen p\xc3\xa4\xc3\xa4sty\xc3\xa4 karsintojen kautta pelaamaan vuoden 2014 talviolympialaisiin.'